b'\n_START_ARTICLE_\nMartin Bryant\n_START_PARAGRAPH_\nMartin John Bryant (s. 7. toukokuuta 1967) on australialainen spree killer, joka murhasi 35 ja haavoitti 37 ihmist\xc3\xa4 niin sanotussa \xe2\x80\x9dPort Arthurin veril\xc3\xb6ylyss\xc3\xa4\xe2\x80\x9d Tasmaniassa vuonna 1996. Bryant tuomittiin 35 elinkautiseen vankeusrangaistukseen sek\xc3\xa4 ylim\xc3\xa4\xc3\xa4r\xc3\xa4iseen 1\xc2\xa0035 vuoden vankeusrangaistukseen eik\xc3\xa4 h\xc3\xa4nell\xc3\xa4 ole n\xc3\xa4ill\xc3\xa4 n\xc3\xa4kymin vapautumisen mahdollisuutta. T\xc3\xa4m\xc3\xa4 on harvinaista Australiassa, jossa suurimmalle osalle elinkautistuomiosta s\xc3\xa4\xc3\xa4det\xc3\xa4\xc3\xa4n jokin aikaraja, jonka j\xc3\xa4lkeen on mahdollista hakea armahdusta.\n_START_SECTION_\nEnnen joukkomurhaa\n_START_PARAGRAPH_\nBryant on vanhempi Maurice ja Carleen Bryantin kahdesta lapsesta. Bryantin \xc3\xa4lykkyysosam\xc3\xa4\xc3\xa4r\xc3\xa4ksi laskettiin h\xc3\xa4nen varhaisina kouluvuosinaan 66, ja h\xc3\xa4net siirrettiin erityisopetuksen luokalle._NEWLINE_Bryantia kiusattiin koulussa ja h\xc3\xa4net ohjattiin useaan otteeseen psykiatriseen hoitoon. H\xc3\xa4nen my\xc3\xb6s tiedet\xc3\xa4\xc3\xa4n kiduttaneen el\xc3\xa4imi\xc3\xa4. Vuonna 1984 h\xc3\xa4net todettiin henkisesti j\xc3\xa4lkeenj\xc3\xa4\xc3\xa4neeksi ja persoonallisuush\xc3\xa4iri\xc3\xb6n piirteit\xc3\xa4 omaavaksi. Varhaisina aikuisvuosinaan Bryant eli ty\xc3\xb6kyvytt\xc3\xb6myysel\xc3\xa4kkeens\xc3\xa4 turvin, jota h\xc3\xa4nelle my\xc3\xb6nnettiin alhaisen \xc3\xa4lykkyysosam\xc3\xa4\xc3\xa4r\xc3\xa4n vuoksi. Bryant meni naimisiin Helen Harveyn kanssa, ja pari eli yhdess\xc3\xa4, kunnes Helen kuoli liikenneonnettomuudessa. _NEWLINE_Bryantin is\xc3\xa4 teki itsemurhan t\xc3\xa4m\xc3\xa4n ollessa lapsi.\n_START_SECTION_\nJoukkomurha\n_START_PARAGRAPH_\nEi ole t\xc3\xa4ysin selvinnyt, miksi Bryant teki joukkomurhan Tasmanian Port Arthurissa 28. huhtikuuta 1996. Mahdollinen motiivi on ollut huomionhakuisuus, ja Bryantin kerrotaankin sanoneen naapurilleen, kuinka h\xc3\xa4n \xe2\x80\x9daikoisi tehd\xc3\xa4 jotain, joka saa ihmiset muistamaan h\xc3\xa4net aina.\xe2\x80\x9d _NEWLINE_Bryantin ensimm\xc3\xa4iset uhrit Port Arthurissa olivat David ja Sally Martin. Heid\xc3\xa4t murhattuaan Bryant alkoi ammuskella kohti muita, satunnaisesti valittuja ihmisi\xc3\xa4. Lopullisia kuolonuhreja tuli 35. 37 muuta haavoittui._NEWLINE_Media reagoi tapaukseen voimakkaasti ja kuvaili my\xc3\xb6s t\xc3\xa4m\xc3\xa4n outoa k\xc3\xa4yt\xc3\xb6st\xc3\xa4 lapsena.\n_START_SECTION_\nTuomio ja vankeus\n_START_PARAGRAPH_\nBryantia pidettiin syyntakeisena, koska ei kyetty l\xc3\xb6yt\xc3\xa4m\xc3\xa4\xc3\xa4n viitteit\xc3\xa4 siit\xc3\xa4, ett\xc3\xa4 Bryant olisi  ollut t\xc3\xa4ytt\xc3\xa4 ymm\xc3\xa4rryst\xc3\xa4 vailla rikoksen tekohetkell\xc3\xa4. Joukkomurhan j\xc3\xa4lkeen er\xc3\xa4s l\xc3\xa4\xc3\xa4k\xc3\xa4ri antoi Bryantille diagnoosin Aspergerin syndrooma, vaikka kehitysvammaisuus on Aspergerin syndrooman poissulkukriteeri. Toinen psykiatri kyseenalaisti Bryantille annetun diagnoosin._NEWLINE_Bryant tunnusti oikeudessa rikokset, ja parin viikon p\xc3\xa4\xc3\xa4st\xc3\xa4 h\xc3\xa4net tuomittiin elinkautiseen vankeuteen. Bryantille ei suotu armahdusmahdollisuutta, vaan esitettiin suositus, ett\xc3\xa4 tulisi pit\xc3\xa4\xc3\xa4 vankeudessa h\xc3\xa4nen loppuik\xc3\xa4ns\xc3\xa4. _NEWLINE_Bryant oli saanut useita uhkauksia muilta vangeilta. Oman turvallisuutensa vuoksi h\xc3\xa4nen annettiin suorittaa tuomionsa alkuvaiheet omassa selliss\xc3\xa4\xc3\xa4n eristyksess\xc3\xa4 muista. Bryant on vankeutensa aikana yritt\xc3\xa4nyt itsemurhaa ainakin kuusi kertaa._NEWLINE_Marraskuussa 2006 uutisoitiin, ett\xc3\xa4 Bryant oli siirretty Hobartin Wilfred Lopesin psykiatriseen yksikk\xc3\xb6\xc3\xb6n.'